湖光爲劉慶遠作也
作者：姜特立
朝代：宋

paragraphs: 湖水浸坤軸，湖光混太清。
風來縠紋起，夜靜鏡奩平。
初訝琉璃軟，還疑組練橫。
微茫連澤國，瀲灩蹙寒汀。
破碎翻千月，泓澄印萬星。
雨來添點綴，日射鬭晶熒。
橋影虹垂澗，杉陰幕覆亭。
魚跳全薦玉，山卧半沈青。
小泛依吳榜，長謠任楚萍。
擠排李白醉，勾引屈原醒。
暇日宜呼客，平時好濯纓。
吟哦萬景集，未足稱詩情。